秋夜感舊十二韵
作者：陸游
朝代：宋

paragraphs: 冷螢綴蓬根，忽復照高樹。
年光逝不留，百感集遲暮。
往者秦蜀間，慷慨事征戍。
猿啼鬼迷店，馬噤飛石鋪。
危嶺高入雲，朽棧劣容步。
天近星宿大，江惡蛟鼉怒。
意氣頗自奇，性命那復顧。
最懷清渭上，衝雪夜掠渡。
封侯細事爾，所冀垂竹素。
兜鍪竟何成，豈獨儒冠誤。
當時妄校尉，旗纛今照路。
浩歌遂成章，聊慰老不遇。